
Nr. 572

R A P O R T

asupra proiectului de Lege privind aprobarea Ordonanţei de urgenţă a Guvernului nr.143/2002 pentru modificarea şi completarea unor dispoziţii din Codul penal şi unele legi speciale, în vederea ocrotirii minorilor împotriva abuzurilor sexuale.



În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.143/2002 pentru modificarea şi completarea unor dispoziţii din Codul penal şi unele legi speciale, în vederea ocrotirii minorilor împotriva abuzurilor sexuale , trimis cu adresa nr.572 din 5 noiembrie 2002, înregistrată sub nr. 31/982 din 5 noiembrie 2002.



Cu adresa nr.1366 din 28 octombrie 2002, Consiliul Legislativ a avizat favorabil proiectul ordonanţei de urgenţă supusă aprobării prin prezentul proiect de lege.



Comisia pentru drepturile omului, culte şi problemele minorităţilor naţionale a avizat favorabil proiectul de lege, conform avizului nr.25/642 din 14 noiembrie 2002.



Prin ordonanţa supusă aprobării se urmăreşte atât incriminarea unor forme noi de abuzuri sexuale privind minorii, cât şi stabilirea unor pedepse mai severe decât cele prevăzute în prezent pentru infracţiunile privitoare la viaţa sexuală ce au ca victime minorii şi pornografia infantilă, ca şi pentru infracţiunea de rele tratamente aplicate minorilor.



În acest sens actul normativ supus aprobării conţine modificări şi completări ale prevederilor din Codul penal referitoare la infracţiunile privind viaţa sexuală şi relele tratamente aplicate minorului, precum şi modificări ale dispoziţiilor în legătură cu pornografia infantilă din Legea nr.678/2001 privind prevenirea şi combaterea traficului de persoane.



Potrivit prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi  au dezbătut proiectul de lege menţionat mai sus în şedinţa din 14 noiembrie 2002. La lucrările comisiei au participat în calitate de invitaţi, din partea Ministerului Justiţiei, doamna Cristina Tarcea – secretar de stat, doamna Nicoleta Iliescu- consilier şi doamna Adina Vlăsceanu- director.



Ca urmare a examinării proiectului de lege  şi a opiniilor exprimate de către membrii comisiei şi de către reprezentanţii Ministerului Justiţiei s-a apreciat ca oportune reglementările cuprinse în ordonanţa de urgenţă supusă aprobării, cu privire la majorarea pedepselor în vederea sancţionării severe a abuzurilor sexuale şi a pornografiei infantile ca şi a relelor tratamente, aplicate minorilor.

În urma dezbaterilor s-a hotărât, în unanimitate, ca proiectul de Lege privind aprobarea Ordonanţei de urgenţă a Guvernului nr.143/2002 pentru modificarea şi completarea unor dispoziţii din Codul penal şi unele legi speciale în vederea ocrotirii minorilor împotriva abuzurilor sexuale, să fie supus spre dezbatere şi adoptare plenului Camerei Deputaţilor, în forma prezentată.



În raport de obiectul şi conţinutul său, proiectul de lege face parte din categoria  legilor organice.



La lucrările şedinţei au fost prezenţi 22 de deputaţi din numărul total de 25 membri ai comisiei.



PREŞEDINTE,                                     SECRETAR,

          Prof. univ. dr. Ion NEAGU                        Carmen DUMITRIU
consilier

